U tipičnoj američkoj firmi sve češće rade predstavnici tri ili čak četiri generacije
Steve Herstein: "Ljudi starije generacije su mnogo prisebniji.  Posao im je vrlo važan.  Mlađi, većinom, uglavnom kod mene stječu iskus
Demografski profil zaposlenih u Americi u posljednjih se deset godina vrlo promijenio. Starije generacije sve duže odgađaju mirovinu, dok mladi na radna mjesta donose nove vještine i znanja ali i drugačija očekivanja kada je u pitanju karijera. Stručnjaci na polju poslovnog menadžmenta, pogotovo ljudskih potencijala, kažu da različite generacije uposlenika surađuju izvrsno – ako se u firmi stvori adekvatna atmosfera. U tipičnoj američkoj firmi miješaju se elementi tradicionalnog radnog mjesta iz pedesetih godina prošlog stoljeća i najmodernijih trendova s početka 21. stoljeća. Jill Sillman radi u firmi koja pronalazi adekvatne uposlenike za desetke firmi. Svjedoci smo jedinstvenog fenomena – kaže Jill Sillman: mnogi Amerikanci ne žele otići u mirovinu sa 65 godina, tako da su na radnom mjestu često prisutne čak četiri generacije uposlenika. "Stvari su se u prošlosti razvijale linearno. Stariji uposlenici odlazili su u mirovinu, a odlučivanje i sredstva u firmi prelazilo je u ruke mlađih. No, danas stariji ne odlaze. Generacija takozvanih baby-boomera, ljudi u šezdesetim i sedamdesetim godinama još je vrlo aktivna. Naravno, iza njih čekaju dvije generacije mlađih uposlenika, kojima je, često, dosta čekanja" - kaže Jill Sillman. Steve Herstein je vlasnik firme koja postavlja, pere i održava prozorska stakla. On upošljava širok dijapazon ljudi, od tinejdžera do onih u sedamdesetima. "Ljudi starije generacije su mnogo prisebniji. Posao im je vrlo važan. Mlađi, većinom, uglavnom kod mene stječu iskustvo i samo gledaju gdje će se drugdje zaposliti" - kaže Steve Herstein. Stručnjaci za ljudske potencijale slažu se da najmlađe generacije uposlenika, oni dvadesetih i tridesetih godina, ne doživljavaju radno mjesto kao nešto stalno, već kao privremenu opciju – kaže poslovni konzultant John Challenger: "Dvadesetogodišnjaci, tridesetogodišnjaci, pa sve do onih u ranim četrdesetima – svi su oni vidjeli kako su im roditelji u jednom trenutku izgubili posao. Svjesni su da su i mnoge firme u Silikonskoj dolini na kraju – propale. Za njih je zbog toga najvažnija osobna neovisnosti i autonomija. Svjesni su da mirovinu neće dočekati u firmi u kojoj su se prvo zaposlili. Zato traže posao koji će biti dinamičan, izazovan, na kojem će nešto naučiti, gdje će naći prijatelje. Ako to ne nađu, brzo odlaze negdje drugdje." John Challenger naglašava upravo ovaj posljednji element – važnost snažnih kolegijalnih, odnosno prijateljskih veza na poslu. Također su popularne firme koje zaposlenicima omogućuju rad od kuće – bez obzira na vikende i blagdane. Napredovanje na poslu više nije toliko posljedica dugovječnosti, već zalaganja, talenta i rezultata - kaže Barry Diamond, direktor firme Pinstripe iz Milwaukeea u Wisconsinu, koja se bavi povezivanjem potencijalnih uposlenika s firmama. Diamond kaže da na današnje radnom mjestu različite generacije uposlenika uče jedne od drugih: "Kada su kompjuteri u pitanju, mladi su naravno mnogo bolji od starijih uposlenika, jer su odrasli uz Internet. Oni često postaju mentori, učitelji starijih kolega. S druge strane, stariji uposlenici imaju određena iskustva i kvalitete koje mlađi nemaju, tako da se i tu stvara mentorski odnos." Barry Diamond kaže da uspješni menadžer zna kako se kombiniraju prednosti svake od generacija, tako da svaka od njih ima priliku da bude na radnom mjestu uspješna. Na taj način, firma će najbolje iskoristiti sve svoje ljudske potencijale.